ZAGREB - Policajac specijaliziran za umjetnine Josip Vrbić, kojemu se sudilo zbog optužbi da je novinarki Jutarnjeg lista Vanji Nezirović prije godinu dana predao fotografije pretrage podzemnog bunkera u vili Nadana Vidoševića u kojem su se nalazile umjetnine i lovački trofeji, nepravomoćno je osuđen na zagrebačkom Županijskom sudu na jedinstvenu kaznu od 9 mjeseci zatvora koja će mu se zamijeniti dobrotvornim radom.

Vrbiću je također Sud izrekao mjeru zabrane obavljanja dužnosti policajca u trajanju od tri godine.

Vijeće kojim je predsjedavao sudac Ivan Turudić izreklo je Vrbiću kaznu od 6 mjeseci zbog odavanja službene tajne, tj. zbog davanja fotografija novinarki Jutarnjeg lista, te još šest mjeseci zbog nezakonitog držanja jednog pištolja olovke i više komada metaka.

Sudačko vijeće kazne je pretvorilo u jedinstvenu kaznu od 9 mjeseci koja će se zamijeniti dobrotvornim radom.

Podsjetimo, zahvaljujući njegovim fotografijama javnost je mogla vidjeti dio kolekcionarskog blaga kojeg je u bunkeru svoje vile čuvao dugogodišnji čelnik HGK uhićen zbog izvlačenja 30-ak milijuna kuna iz ustanove koju je vodio 18 godina.

Prema pisanju medija Vidoševićeva je zbirka procijenjena na oko pet milijuna eura, no vrijednost joj je navodno nekoliko puta veća. Prema nekim izvorima zbirka je daleko najvrjednija u Hrvatskoj, a bez nje je navodno nemoguće napraviti retrospektivu pojedinih pravaca hrvatske umjetnosti, primjerice moderne.